**ՏԵՂԵԿԱՆՔ**

 **«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ԱՐԳԵՆՏԻՆԱՅԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ ԱՐՁԱԿՈՒՐԴԻ ԵՎ ԱՇԽԱՏԱՆՔԻ ԾՐԱԳՐԻ ՄԱՍԻՆ» ՀԱՄԱՁԱՅՆԱԳՐԻ** **ՎԱՎԵՐԱՑՄԱՆ ՆՊԱՏԱԿԱՀԱՐՄԱՐՈՒԹՅԱՆ ՎԵՐԱԲԵՐՅԱԼ**

 Հայաստանի Հանրապետության և Արգենտինայի Հանրապետության միջև սովորական անձնագրերի դեպքում մուտքի արտոնագրի պահանջի վերացման մասին համաձայնագիրը ստորագրվել է դեռևս 2011թ. սեպտեմբերի 15-ին և երկու կողմերի համար ուժի մեջ է մտել 2012թ. հունվարի 19-ից, որը հնարավորություն է տալիս Կողմերից մեկի պետության քաղաքացիներին, իրենց քաղաքացիության պետության սովորական վավերական անձնագրերով մուտք գործել, դուրս գալ, տարանցել և մնալ մյուս Կողմի պետության տարածքում առանց մուտքի արտոնագրի և մնալ այնտեղ առավելագույնը իննսուն օր ժամկետով՝ պայմանով, որ չի իրականացվելու վարձատրվող գործունեություն:

Հայաստանի Հանրապետության և Արգենտինայի Հանրապետության քաղաքացիների փոխայցելությունների ոլորտում համագործակցությունն էլ ավելի խթանելու նպատակով 2014թ. հուլիսի 7-ին ստորագրվել է «Հայաստանի Հանրապետության Կառավարության և Արգենտինայի Հանրապետության Կառավարության միջև արձակուրդի և աշխատանքի ծրագրի մասին» Համաձայնագիր` Հայաստանի Հանրապետության արտաքին գործերի նախարարի կողմից:

Համաձայնագրի նպատակն է Կողմերի միջև դյուրացնել փոխադարձ մուտքի արտոնագրերի տրամադրումը երկու պետությունների երիտասարդներին, ովքեր մտադիր են մուտք գործել և մնալ Կողմերի պետությունների տարածքներում արձակուրդի կամ զբոսաշրջության նպատակով: Յուրաքանչյուր Կողմ, իր ազգային օրենսդրության համաձայն, կտրամադրի մյուս Կողմի քաղաքացիներին բազմակի մուտքի աշխատանքային արձակուրդային ժամանակավոր մուտքի արտոնագիր, որը վավեր է երեք ամսվա ժամանակահատվածում՝ սկսված տրման ամսաթվից, և տասներկու ամսվա օրինական կեցության համար՝ մյուս Կողմի տարածք առաջին անգամ մուտքի օրվանից:

Արձակուրդի և աշխատանքի վավերական մուտքի արտոնագիր ունեցող անձինք իրավունք կունենան աշխատել իրենց այցելության տասներկու ամիսներից վեց ամսվա ընթացքում:

Կողմերից յուրաքանչյուրի քաղաքացիները Արձակուրդի և աշխատանքի մուտքի արտոնագիր ստանալու համար կարող են դիմել մյուս Կողմի պետության դիվանագիտական կամ հյուպատոսական ներկայացուցչություն:

Հայաստանի Հանրապետության ֆինանսների նախարարությունը հայտնել է, որ համաձայնագրի 3-րդ հոդվածով Հայաստանի Հանրապետության համար առկա են ծախսերի ավելացման գծով ֆինանսական պարտավորություններ նախատեսող դրույթներ:

Հայաստանի Հանրապետության արդարադատության նախարարությունը հայտնել է, որ Համաձայնագիրը չի պարունակում Հայաստանի Հանրապետության օրենքին հակասող, օրենքի փոփոխություն կամ նոր օրենքի ընդունում նախատեսող նորմեր և միաժամանակ գտնում է, որ Համաձայնագրում վավերացման ենթակա դարձնող հիմքեր առկա չեն:

Հայաստանի Հանրապետության կառավարությանն առընթեր պետական գույքի կառավարման վարչությունը հայտնել է, որ Համաձայնագրի վերաբերյալ դիտողություններ և առաջարկություններ չունի:

Ելնելով վերոգրյալից Հայաստանի Հանրապետության արտաքին գործերի նախարարությունը նպատակահարմար է համարում Համաձայնագրի վավերացումը Հայաստանի Հանրապետության Ազգային ժողովի կողմից:

 **ՆԱԽԱՐԱՐԻ ՏԵՂԱԿԱԼ ՌՈՒԲԵՆ ՌՈՒԲԻՆՅԱՆ**

